Hebridai

Hebridai, Hebridų salos (gėl. Innse Gall, angl. Hebrides) – salynas Atlanto vandenyne, Britų salose, prie vakarinių Škotijos krantų. Įeina į JK sudėtį. Sudaro apie 500 salų, padalintų į dvi grupes: Vidiniai Hebridai – Skajus, Malas, Aila, Džura, Stafa ir Mažosios salos, Išoriniai Hebridai – Luiso sala, Harisas, Bernerėjus, Šiaurės Juistas, Pietų Juistas, Bara ir Sent Kilda. Salyno plotas – 7555 km². Vyrauja akmeningos lygumos, kalvos ir žemi kalnai. Aukštis iki 1009 m (Kulin Hilzo k., Skajaus s.). Lavos laukai, apledėjimų žymės (trogai, karos). Pievos, viržynai, beržų giraitės, pelkynai. Gyvena apie 29 tūkst. gyventojų (1994 m.). Hebridus apgyvendino keltų gentys. Nuo IX a. iki 1266 m. priklausė Norvegijai.